Nordjylland kan i de kommende døgn med hele to snevejr på vej få det vinterligt helt frem til juleaftensdag. Sneen kan give lokal hvid jul, men den kan også komme til at genere juletrafikken i den nordlige del af Jylland og måske også i Nordsjælland. Det køligere vejr kommer i forbindelse med to mindre lavtryk, der skal passere Danmark, og som sender kold luft ind over især Nordjylland. Lavtryk giver koldt vejr i Nordjylland Første lavtryk er på vej frem mod Danmark, og det passerer i løbet af fredagen syd om landet. Det giver udbredt regn fra sydvest, som breder sig op over landet i løbet af dagen. Mens luften hen over den sydlige del af landet kommer fra Østeuropa og Østersøegnene, vil den luft, der blæser ind over Nordjylland fra øst og nordøst, komme fra Sverige. Når den kolde og tørre skandinaviske vinterluft blæser ind i regnvejret, som kommer op fra syd, kan regnen især i Vendsyssel gå over i slud og sne, mens temperaturen falder til nær frysepunktet. Snevejret starter i den nordlige del af Vendsyssel Allerede sidst på eftermiddagen og først på aftenen kan nedbøren falde som slud og sne i højdedragene i den nordlige del af Vendsyssel. I løbet af aftenen kan sneen gradvist begynde at falde i hele Vendsyssel og på Læsø, men særligt i den indre del af Vendsyssel og i de højest belliggende områder kan sneen lægge sig i et flere centimeter tykt lag. Sneglatte veje i Nordjyllland Ud på natten kan området med sne brede sig til store dele af Nordjylland, og syd for Limfjorden kan man især i Rebild Bakker og i flere andre højdedrag i Himmerland lørdag morgen stå op til et vinterklædt landskab. Ud over julestemning giver snevejret også risiko for, at juletrafikken i store dele af Nordjylland kommer til at foregå med risiko for sneglatte veje. Mere sne kan give lokal hvid jul Endnu et lavtryk vil natten til lillejuleaftensdag passere hen over Danmark med mere sne til den nordlige del af landet. De seneste prognoser viser, at man i både Vendsyssel, Himmerland og måske også dele af Nordsjælland kan få sne natten til lillejuleaftensdag. Lokalt kan der ifølge prognoserne falde fem til ti centimeter sne, som i så fald på trods af let tøvejr juleaftensdag vil blive liggende og give lokal hvid jul. TV 2 VEJRET vurderer - lidt forsigtigt - at der er 50 procent chance for lokal hvid jul, mens den landsdækkende hvide jul er tæt på umulig. Ligger der sne et eller andet sted i landet juleaftensdag om eftermiddagen vil det være den første lokale hvide jul i Danmark siden 2012. Seneste landsdækkende hvide jul havde vi i 2010.

Referat:
Der er snevejr på vej til den nordlige del af Jylland, og inden jul kan der også falde sne i Nordsjælland.